Fil-laqgħa tas-16 t'Ottubru ta' Prayer Café trattajna l-vanġelu mid-disgħa u għoxrin Ħadd ta' Matul s-sena B mehud mill-vanġelu ta' San Mark 10:35-45, vanġelu li jitratta kif min imexxi għandu jkun lest li jaqdi u jservi lil oħrajn.Wara l-qari tal-vanġelu nqasmu diversi punti dwar it-tifsira ta' dan il-vanġelu. Dawn huma xi uħud minnhom. Santu Wistin kien jgħid " Alla li ħalqek mingħajr permess tiegħek irid l-għajnuna tiegħek biex isalvak ". Ħadd ma talab biex jitwieled imma jekk rridu nsalvaw irridu nikkoperaw mal-messaġġ li tana l-Alla permezz Kristu. Qegħdin ngħixu f'soċjeta fejn naħsbu li huwa dritt ta' kull individwu li jagħmel dak li jrid – pero jekk se nagħmlu l-ħażin se nħallsu għalih irridu jew le. Fil-vanġelu ta' nhar il-Ħadd nsibu: " min irid ikun kbir fostkom, għandu jkun qaddej tagħkom, u min irid ikun l-ewwel fostkom, għandu joqgħod ilsir ta' kulħadd." Paradoss fis-soċjeta tal-llum. Kif nikmanda u nkun skjav? Skond il-vanġelu il-kap għandu biss dmir wieħed ..li jaqdi u jiffaliċita l-ħajja ta' l-oħrajn. Aħna lkoll skjavi- skjavi tad-dnub u ĠESU biex isalvana " sar skjav tal-iskjavi kollha ." Hu li ma kellu l-ebda ħtija kif jgħidilna San Pawl. Dan jurina kif meta naħsbu f'ħaddieħor biss nistgħu nsalvaw. Il-kontra li tgħidilna s-soċjeta moderna – l-ewwel jien, it-tieni jien, it-tielet jien u li jibqa' għalija ukoll. Kunċett mxandar bil-mezzi tal-komunikazzjoni. Fl-enċiklika tiegħu "Laudato Si" Papa Franġisku jissuġġerilna nibdlu l-istil ta' ħajjitna biex inħallu d-dinja aħjar milli sibnieha għal dawk ta' warajna. Din hi sfida kbira fil-ħajja ta' kuljum. Il-Knisja llum ma għadx għandha l-kollaborazzjoni tal-Istati. Qabel l-Istati ma kienux jaddu liġijiet kontra l-morali jew kontra l-liġi tan-natura. Imma llum ħafna mill-politikanti jaddu l-liġijiet biex jaħsbu għal rashom ... jaħsbu biex ma jitilfux il-poter u hekk nsibu li bl-iskuza tad-drittijiet tal-minoranzi dejjem jaddu liġijiet li jiddefendu l-minoranzi. Aħna wkoll bħala nsara kattoliċi kif kien itenni Mons Pawlu Cremona u anke issa Mons Scicluna sirna minoranza. Allura aħna ma għandniex drittijiet? Qegħdin ngħamlu ħilitna biex ninstemgħu? Kardinal Sarah, Afrikan u president tal-pontifiċju tad-dutrina tal-fidi waqt is-Sinodu li għaddej qal li bħalma fis-seklu li għadda kien hemm il-faxxizmu issa erġajna għaddejjin minn krizijiet oħra imma taħt forma oħra. Għadna nuru li aħna nsara f'kwalunke sitwazzjoni? Kemm aħna lesti li nsofru biex inwasslu lil Kristu lil oħrajn? Papa Franġisku qiegħed jagħmel ħiltu biex jiġbed lura dawk li huma 'l barra mill-knisja. Anke Papa Benedittu XVI kien waqqaf grupp bl-isem "Il-bitħa tal-Ġentili" fejn kien jinħoloq djalogu għal dawk li kienu jħossuhom fid-dubju fuq it-twemmin tagħhom u li jkunu għadhom qed ifittxu l-verita. Qaddisa ta' żmienna – Mother Theresa – kienet għaddiet minn mumenti ta' tbatija ukoll. Kienu l-perseveranza ,l-konvinzjoni u d-determinazzjoni tagħha li wasluha biex tippersevera ssaqsi lil Isqof biex jagħtiha permess twaqqaf is-soċjeta tagħha. Soċjeta li tgħin lil min hu fil-bżonn...mingħajr ,ma tħares la lejn kulur ,la lejn twemmin u lanqas politika. Il-poter hija tentazzjoni għal kulħadd u x-xitan jattakana biex nagħmlu kompromessi. Aħna nsara konvinti? Jew qisna l-Farizej ...minn barra nidhru li qed nosservaw il-liġi t'Alla imma mbagħad nqabblu fejn jaqblilna? Il-poter għandu l-ħila li jamina...jixtrina...Din hi l-ġlieda f'ħajjitna. Fil-Vanġelu ta' San Mark naraw li Ġesu jħabbar għat-tielet darba l-passjoni tiegħu. Id-dixxipli ma fehmuhx. anzi, ulied Żebedew u d-dixxipli l – oħra bdew ifittxu l-glorja. Ġesu jurihom xi tfisser tmexxi. Tagħmel sens biss jekk isservi. Ġakbu u Ġwanni, ulied Żebedew, resqu lejh u qalulu: "Mgħallem, dak li se nitolbuk irriduk tagħtihulna ." It-talb tagħna kif inhu arroganti bħal ta' dawn iż-żewġ dixxipli " irriduk tagħtihulna ." ? Llum ukoll nsibu min jistenna Gratifikazjoni Immedjata. Iż-żmien kif iħares lejh il-Mulej hu differenti minn kif inħarsu lejh aħna. Fil-ktieb ta' Ġob nsibu : " Nilqgħu t-tajjeb minn għand Alla allura t-tbatija ma nilqgħuhiex? " Fl-omelija tas-16 t'Ottubru Papa Franġisku qal li t-talb hu l-qofol ta' kollox. Meta nitolbu importanti li nkunu miftuhin għal Ispirtu biex dan idawwalna u naċċettaw ir-rieda t'Alla f'ħajjitna. Weħidna ma naslux. Is-servizz li jitkellem fuqu Kristu huwa s-solidarjeta – solidarjeta mal-proxxmu – il-kmandamenti kollha jinġabru f'wieħed. " Ħobb lil Alla u lil għajrek bħalek innifsek ." Irridu nkunu solidarji ma kulħadd u ma nħarsux lejn l-uċuh jew twemmin. Biex naslu għal dan għandna bżonn tlett ingredjenti (i) Perseveranza (ii) Determinazzjoni (iii) Umilta (doza kbira ta' Umilta). Tiżżewwiġx persuna li tista' tgħix magħha imma persuna li ma tistax tgħix mingħajrha. Il-laqgħa nngħalqet bit-talba tal-Missierna. Nistednuk u nħeġġuk tingħaqad magħna nhar il-Ġimgħa 23 Ottubru għal laqgħa oħra ta' Prayer Cafe biex nkomplu nikbru fil-fidi tagħna. « "Mulej, min jista' jsalva?" – Prayer Cafè – 9 t'Ottubru 2015
"Nkunu qaddejja" – Prayer Cafè – 16 t'Ottubru 2015